দক্ষিণ কাঁথির উপনির্বাচন ঘিরে সংঘাতের পথে হাঁটতে চাইছে রাজ্য বিজেপি। ওই কেন্দ্রে ভোটের দিনে কেন্দ্রীয় বাহিনী মোতায়েনের দাবি তুললেন রাজ্য বিজেপি সভাপতি দিলীপ ঘোষ।
রবিবার কাঁথিতে গিয়ে দিলীপ ঘোষ বলেন, পশ্চিমবঙ্গে স্বচ্ছ নির্বাচন আশা করা যায় না তাই দক্ষিণ কাঁথির উপনির্বাচনে নির্বাচন কমিশনের কাছে কেন্দ্রীয় বাহিনীর দাবি জানিয়েছে বিজেপি। বিজেপি প্রার্থী সৌরীন্দ্রমোহন জানার সমর্থনে কর্মিসভায় যোগ দিয়ে বিজেপির রাজ্য সভাপতি দিলীপ ঘোষ বলেন, সব বুথে যদি কেন্দ্রীয় বাহিনী দেওয়া সম্ভব না হয় তবে বিজেপি কর্মীরা বুথে বুথে সুষ্ঠু নির্বাচন পরিচালনার জন্য থাকবে।
দক্ষিণ কাঁথি বরাবরই শিশির অধিকারী পরিবারের শক্ত দুর্গ। সেখানেও বিজেপির জয় নিয়ে আশা প্রকাশ করেছেন দিলীপ। রাজনৈতিক মহলের বক্তব্য, উপনির্বাচনে পাঁচ জন প্রার্থী হলেও এ বারে লড়াই মূলত তৃণমূল কংগ্রেস ও বিজেপির মধ্যে হবে। সম্প্রতি উত্তর ভারতে বিজেপির জয় এবং রাজ্যে নারদকাণ্ড নিয়ে শাসক দলের অস্বস্তি বিজেপি-কে বাড়তি অক্সিজেন জোগাতে পারে বলেও মনে করা হচ্ছে। 
এই পরিস্থিতিতে ভোটে কেন্দ্রীয় বাহিনীর দাবি তুলে পরিস্থিতি উত্তপ্ত করে, বিজেপি রাজ্য সরকারের সঙ্গে সংঘাতের পথে হাঁটতে চাইছে বলেই মনে করা হচ্ছে।
দেখুন ভিডিও—

শুনুন দিলীপ ঘোষের বক্তব্য—